CELEX: 
Language: hu
Date: 2022-05-25 00:00:00
Title: A BIZOTTSÁG VÉGREHAJTÁSI HATÁROZATA a 2010/35/EU európai parlamenti és tanácsi irányelv 31. cikkének (1) bekezdése alapján, a Franciaország által hozott, a Xinchang Burong Machinery Co. Ltd által egyes 2019. október 31. előtt gyártott gázpalackok forgalomból való kivonására irányuló intézkedésről

A BIZOTTSÁG VÉGREHAJTÁSI HATÁROZATA
            
            
               (2022.5.25.)
            
            
               a 2010/35/EU európai parlamenti és tanácsi irányelv 31. cikkének (1) bekezdése alapján, a Franciaország által hozott, a Xinchang Burong Machinery Co. Ltd által egyes 2019. október 31. előtt gyártott gázpalackok forgalomból való kivonására irányuló intézkedésről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a szállítható nyomástartó berendezésekről és a 76/767/EGK, 84/525/EGK, 84/526/EGK, 84/527/EGK és az 1999/36/EK tanácsi irányelv hatályon kívül helyezéséről szóló, 2010. június 16-i 2010/35/EU európai parlamenti és tanácsi irányelvre
                  1
                és különösen annak 31. cikke (1) bekezdésére,
            
            
               mivel:
            
            
               (1)2019 augusztusában a szállítható nyomástartó berendezéseknek a 765/2008/EK európai parlamenti és tanácsi rendelet
                  2
                16–26. cikkében foglalt rendelkezésekkel, valamint a 2010/35/EU európai parlamenti és tanácsi irányelv
                  3
                30. cikkében foglalt rendelkezésekkel összhangban végzett piacfelügyelete keretében a francia piacfelügyeleti hatóság megvizsgálta a Xinchang Burong Machinery Co. Ltd (Kína) által gyártott nyomástartó palack ügyét. A palackot a VZ Trend Goods GmbH (Németország) és az Alsino GmbH (Németország) importálta és forgalmazta, és a www.amazon.fr (Franciaország) értékesítette online a „PARTY FACTORY” védjegy alatt.
            
            
               (2)A francia piacfelügyeleti hatóság a 2008/68/EK irányelv
                  4
                I. mellékletének I.1. szakaszában, az EN ISO 11118:2015 szabványban, valamint a 2010/35/EU irányelv 4. és 6. cikkében a gyártásra és a forgalomba hozatalra vonatkozóan meghatározott szabályokkal összhangban megvizsgálta az ügyet. A vizsgálat feltárta, hogy a terméket nem vetették alá megfelelőségértékelésnek, és a terméken indokolatlanul szerepel a Pi jelölés. Ezenkívül a gyártó nem rendelkezett a 2008/68/EK irányelv I. melléklete I.1. szakaszának 1.8.7.4. alszakasza szerinti, az első ellenőrzésekre és vizsgálatokra vonatkozó tanúsítványokkal, illetőleg az 1.8.7.3. alszakasz szerinti, a gyártás felügyeletére vonatkozó tanúsítványokkal.
            
            
               (3)A francia piacfelügyeleti hatóság egy névtelenül vásárolt palackot tesztelt. A 2019-6-RSPT-XBN-V2 számú vizsgálati jelentés számos meg nem felelést, valamint egy olyan fizikai hibát tárt fel, amely veszélyeztethette volna a felhasználók egészségét és biztonságát.
            
            
               (4)A vizsgálati jelentésben megállapított egyik meg nem felelés a 2010/35/EU irányelv 6. cikkének (3) bekezdéséhez kapcsolódott: a termék megfelelőségi tanúsítványa nem tartalmazta azt a nevet és címet, amelyen az importőr elérhető, ami megakadályozza a forgalmazókat abban, hogy eleget tegyenek az említett irányelv 7. cikke (1) bekezdésében előírt azon kötelezettségüknek, hogy csak olyan szállítható nyomástartó berendezést hozzanak forgalomba, amelyhez mellékeltek megfelelőségi tanúsítványt és az importőrrel való kapcsolatfelvételt lehetővé tévő elérhetőségi címet.
            
            
               (5)Egy, a vizsgálati jelentésben megállapított további meg nem felelés abból adódott, hogy a palack típusbizonyítványa, melyet a Technická inšpekcia (Szlovákia) bejelentett szervezet állított ki 2018. november 9-én 602/5/2018. számon, nem tartalmazta maradéktalanul a 2008/68/EK irányelv I. melléklete I.1. szakaszának 1.8.7.2.3. pontjában meghatározottak szerint a műszaki dokumentáció vonatkozó részeit.
            
            
               (6)A 602/5/2018. számú típusbizonyítványban nem tüntették fel a héliumot azon gázok között, amelyekre a palack szelepét jóváhagyták. Ezért a palackot nem lett volna szabad héliummal feltölteni.
            
            
               (7)A gyártó által a palackon elhelyezett jelölés nem felelt meg a 2010/35/EU irányelv 15. cikkének a görög Pi betű formája tekintetében. Nem felelt meg emellett a 2008/68/EK irányelv I. melléklete I.1. szakasza 6.2.2.8. alszakaszában foglalt követelményeknek és az EN ISO 11118:2015 szabvány 12.2.2. pontjában foglalt követelményeknek sem a Pi jelölés magasságára, illetve a „NEM ÚJRATÖLTHETŐ” feliratra vonatkozóan. A jelölés ezenkívül nem felelt meg sem a 2008/68/EK irányelv I. melléklete I.1. szakasza 6.2.2.7.2–6.2.2.7.4. pontjában, sem pedig az EN ISO 11118:2015 szabványban foglalt követelményeknek a megjelenítendő információk tekintetében. Nevezetesen hiányzott róla az üzemi nyomásra vonatkozó információ, a referenciaszabványt és a bejelentett szervezet számát pedig helytelenül tüntették fel. A „nem gyúlékony, nem mérgező gázok” címke méretei továbbá kisebbek voltak a 2008/68/EK irányelv I. melléklete I.1. szakaszának 5.2.2.2.1.1.2. pontjában meghatározottaknál.
            
            
               (8)A csomagoláson feltüntetett jelölés szintén nem felelt meg a követelményeknek, nevezetesen a 2010/35/EU irányelv által nem engedélyezett CE-jelölés szerepelt rajta, a bejelentett szervezet száma pedig helytelenül volt feltüntetve.
            
            
               (9)A vizsgált palack a nyak alján, a keményforrasztásnál repedt volt. Egy kristálylerakódás azt jelezte, hogy szivárgás történt.
            
            
               (10)A francia piacfelügyeleti hatóság tájékoztatta az importőrt és a forgalmazót a vizsgálat során megállapított meg nem felelésekről. Az említett gazdasági szereplők azonban nem adtak megfelelő választ.
            
            
               (11)2019. október 31-én a Technická inšpekcia (Szlovákia) bejelentett szervezet új típusbizonyítványt állított ki.
            
         
         
            
               (12)A 2010/35/EU irányelv 30. cikkének (4) bekezdésével összhangban a francia piacfelügyeleti hatóság ideiglenesen kivonta a piacról a 2019. október 31. előtt gyártott palackokat, és értesítette a Bizottságot és a tagállamokat az intézkedésről. A határozatot 2020. január 3-án tették közzé.
            
            
               (13)2020. január 23-án a polgári kontingensekért felelős svéd ügynökség kifogást emelt a francia piacfelügyeleti hatóság által készített vizsgálati jelentés egyik megállapítása ellen. A kifogás a 2010/35/EU irányelv 31. cikke (1) bekezdésének alkalmazásához vezetett, amely szerint a Bizottságnak a tagállamokkal és az érintett gazdasági szereplőkkel folytatott konzultációt követően határozatot kell elfogadnia.
            
            
               (14)A Bizottság 2021. április 15-én felkérte a tagállamokat, a gyártót és az importőröket, hogy fejtsék ki véleményüket az üggyel kapcsolatban, különös tekintettel a francia piacfelügyeleti hatóság által elfogadott intézkedés megfelelőségére és a termék jelentette kockázatra.
            
            
               (15)A Bizottság 2021. június 10-én benyújtotta az ügyet a piacfelügyeleti hatóságok közigazgatási együttműködési csoportjának, melynek létrehozására a 2010/35/EU irányelv 28. cikke b) pontjával összhangban került sor. A Bizottság 2021. június 14-én benyújtotta az ügyet a veszélyes áruk szállításával foglalkozó, a 2008/68/EK irányelv 8a. cikke (4) bekezdésével összhangban létrehozott szakértői csoportnak.
            
            
               (16)A konzultációs folyamat során hat tagállam nyújtott be észrevételeket, ugyanakkor egyetlen gazdasági szereplő sem élt ezzel a lehetőséggel. A Bizottsághoz eljuttatott vélemények megerősítették, hogy a termék nem felel meg a csomagolással, a dokumentációval, a jelöléssel és címkézéssel, az első ellenőrzéssel és vizsgálattal, valamint a gyártás felügyeletével kapcsolatos rendelkezéseknek. Emellett a palack egyértelműen veszélyeztette a felhasználók biztonságát. Egyetlen tagállam sem vélte úgy, hogy a francia piacfelügyeleti hatóság által elfogadott intézkedés nem indokolt.
            
            
               (17)A francia piacfelügyeleti hatóság által benyújtott bizonyítékok vizsgálata megerősíti, hogy a fent említett héliumpalackok nem felelnek meg a 2008/68/EK irányelvben és a 2010/35/EU irányelvben meghatározott követelményeknek. Ezek a héliumpalackok ezért egyértelműen veszélyeztetik a felhasználók biztonságát, ezért azokat ki kell vonni a forgalomból.
            
            
               (18)E határozat rendelkezései összhangban vannak a veszélyes áruk szárazföldi szállításáról szóló, 2008. szeptember 24-i 2008/68/EK európai parlamenti és tanácsi irányelv 9. cikkével létrehozott bizottság véleményével,
            
            
               ELFOGADTA EZT A HATÁROZATOT: 
            
            
               1. cikk
            
            
               A Franciaország által hozott, a Xinchang Burong Machinery Co. Ltd által 2019. október 31. előtt gyártott és az alábbi jellemzőkkel rendelkező BR1C típusú gázpalack:
            
            
               – palack típusa: nem újratölthető,
            
            
               – gáztöltet: UN 1046 – SŰRÍTETT HÉLIUM,
            
            
               – üzemi nyomás: PW = 12 bar,
            
            
               – hidraulikus próbanyomás: PW = 28 bar, 
            
            
               – hőmérséklet-tartomány: TS = –20/+ 60 °C, 
            
            
               – űrtartalom: V = 0,75 l
            
            
               forgalomból való kivonására irányuló intézkedés indokolt.
            
            
            
               2. cikk
            
            
               Ennek a határozatnak a tagállamok a címzettjei.
            
         
         
            
               Kelt Brüsszelben, -án/-én. 2022.5.25.
            
            
               
                     a Bizottság részéről
               
               
                     Adina-Ioana VĂLEAN
                     a Bizottság tagja
               
            
            
                     
                        
                           
                     
                  
               
         
         
            
                  
                     (1)
                  
                        HL L 165., 2010.6.30., 1. o.
               
               
                  
                     (2)
                  
                        Az Európai Parlament és a Tanács 765/2008/EK rendelete (2008. július 9.) a termékek forgalmazása tekintetében az akkreditálás előírásainak megállapításáról és a 339/93/EGK rendelet hatályon kívül helyezéséről (HL L 218., 2008.8.13., 30. o.).
               
               
                  
                     (3)
                  
                        Az Európai Parlament és a Tanács 2010/35/EU irányelve (2010. június 16.) a szállítható nyomástartó berendezésekről és a 76/767/EGK, 84/525/EGK, 84/526/EGK, 84/527/EGK és az 1999/36/EK tanácsi irányelv hatályon kívül helyezéséről (HL L 165., 2010.6.30., 1. o.).
               
               
                  
                     (4)
                  
                        Az Európai Parlament és a Tanács 2008/68/EK irányelve (2008. szeptember 24.) a veszélyes áruk szárazföldi szállításáról (HL L 260., 2008.9.30., 13. o.).